Annamari Ranki

Päivi Annamari Ranki (o.s. ja 1992– Ranki, aiemmin 1976– Ranki-Häyry; s. 3. tammikuuta 1955 Helsinki) on suomalainen lääkäri, lääketieteen tohtori ja Helsingin yliopiston iho- ja sukupuolitautiopin professori.

Ranki tuli ylioppilaaksi Helsingin suomalaisesta yhteiskoulusta vuonna 1972. Hän opiskeli Helsingin yliopistossa lääkäriksi (LL 1977) ja lääketieteen tohtoriksi (LKT 1978). Ranki-Häyryn englanninkielinen artikkeliväitöskirja (1978) oli otsikoitu T and B lymphocyte markers : subclass specificity of the ANAE marker compared to surface markers. Hän sai iho- ja sukupuolitautien erikoislääkärin pätevyyden 1983, ja ihotautien allergologian erikoislääkärin pätevyyden 2005. Hän oli kokeellisen dermatologian dosentti (1983–1989) ja sitten iho- ja sukupuolitautiopin dosentti (1989–1997). 

 
Ranki toimi erikoislääkärinä Helsingin seudun yliopistollisen keskussairaalan (HYKS) Iho- ja sukupuolitautien klinikalla (1985–1992). Tänä aikana hän oli vieraileva tutkija Yhdysvalloissa vuosina 1985–1987 (LTCB National Cancer Institute, National Institutes of Health, Bethesda, Maryland; ja Dermatology Service, Memorial Sloan-Kettering Cancer Center, New York). Suomeen palattuaan hän toimi Suomen Akatemian nuorempana tutkijana (1988–1993), ja Helsingin yliopiston apulaisopettajana Iho- ja sukupuolitautien klinikalla (1991–1994) sekä Tampereen yliopiston virkaatekevänä apulaisprofessorina (1993–1994). Ennen Helsingin yliopiston professuuriaan ja siihen kytkeytyvää HYKS:in ylilääkärin asemaa (1997–), Ranki työskenteli Oulun yliopiston professorina ja Oulun yliopistosairaalan ylilääkärinä vuosina 1994–1996 sekä Tampereen yliopiston professorina ja Tampereen yliopistosairaalan ylilääkärinä 1996–1997. 

Rankin tieteellinen tuotanto käsitti vuoteen 2007 mennessä yli 200 tieteellistä, katsaus- ja oppikirja-artikkelia immunologian, allergologian, iho- ja sukupuolitautien aloilta.  Sittemmin julkaisuja on tullut lisää. Hänellä on ollut monia ammatillisia asiantuntija- ja luottamustehtäviä Suomessa ja kansainvälisesti. Suomalaisen tiedeakatemian jäsen Ranki on ollut vuodesta 2010. Hän on Suomen Valkoisen Ruusun ritarikunnan 1. luokan ritari (SVR R1).

Ranki on ollut naimisissa kahdesti. Hänen toinen puolisonsa on professori Kai Krohn (1992–).

Lähteet

Aiheesta muualla
Anne Savin (20.8.2013) Ihotautitutkimus etsii kuumeisesti vaihtoehtoja kortisonille (yle.fi)
Muisti: Kun aids tuli Suomeen (3.5.2017) (yle.fi)
Antti Järvi & Hanna Nikkanen (30.6.2013) Lääkäri ei unohda aids-kesää (2013, maksumuuri) (hs.fi)
Google Scholarin haku "Annamari Ranki"  (scholar.google.com)
Annamari Ranki  (researchgate.net)

Suomalaiset lääkärit
Suomalaiset professorit
Oulun yliopiston professorit
Tampereen yliopiston professorit
Helsingin yliopiston professorit
Vuonna 1955 syntyneet
Elävät henkilöt